泛湓水
作者：白居易
朝代：唐

paragraphs: 四月未全熱，麥涼江氣秋。
湖山處處好，最愛湓水頭。
湓水從東來，一派入江流。
可憐似縈帶，中有隨風舟。
命酒一臨泛，舍鞍揚櫂謳。
放迴岸傍馬，去逐波間鷗。
煙浪始渺渺，風襟亦悠悠。
初疑上河漢，中若尋瀛洲。
汀樹綠拂地，沙草芳未休。
青蘿與紫葛，枝蔓垂相樛。
繫纜步平岸，迴頭望江州。
城雉映水見，隱隱如蜃樓。
日入意未盡，將歸復少留。
到官行半歲，今日方一遊。
此地來何暮，可以寫吾憂。